माकन के बयान ने फारूख का चढ़ाया पारा  
फारूक ने खेल विधेयक पर कैबिनेट की आंतरिक चर्चा पर खेलमंत्री के बयान की निंदा करते हुए उन पर गोपनीयता की शपथ तोड़ने का आरोप लगाया है।
केंद्रीय मंत्री फारूक अब्दुल्ला ने गुरुवार को राष्ट्रीय खेल विकास विधेयक पर कैबिनेट की आंतरिक चर्चा पर खेलमंत्री अजय माकन के बयान की निंदा करते हुए उन पर गोपनीयता की शपथ तोड़ने का आरोप लगाया है।  जम्मू कश्मीर क्रिकेट संघप के अध्यक्ष अब्दुल्ला ने प्रेस ट्रस्ट से कहा, किसी मंत्री को कैबिनेट की आंतरिक बातचीत का खुलासा करने का अधिकार नहीं है जब तक कि कैबिनेट तय ना करे। यह गोपनीयता की शपथ का उल्लंघन है। उन्होंने कहा कि माकन को उन स्टेडियमों का ध्यान रखना चाहिए तो मंत्रालय के अधीन है और उन्हें दुरूस्त रखने की कोशिश करनी चाहिए ताकि खिलाड़ी अंतरराष्ट्रीय प्रतिस्पर्धाओं में खेल सकें।  उन्होंने कहा, माकन ने गोपनीयता की शपथ का उल्लंघन किया है। हम अगली कैबिनेट बैठक में इस पर बात करेंगे। मंत्री ने टीवी चैनल से कहा कि आरटीआई के खिलाफ कोई नहीं है। उन्होंने कहा, आरटीआई के खिलाफ कोई नहीं है। हममें से कोई नहीं। अजय माकन को समझना चाहिये कि कैबिनेट बैठक में जो कुछ हुआ, उस पर बाहर चर्चा नहीं करनी चाहिए। वह कैसे मंत्री हैं। हम आरटीआई के खिलाफ नहीं है। छिपाने को कुछ नहीं है। बीसीसीआई कोई सरकार से पैसा नहीं लेता। अब्दुल्ला ने कहा कि वह प्रधानमंत्री तक मसला नहीं ले जाएंगे।